钦定古今图书集成/明伦汇编/官常典/第736卷 > 宋忠 余瑱 彭聚 孙泰
## 钦定古今图书集成/明伦汇编/官常典/第736卷 > 宋忠 余瑱 彭聚 孙泰

按《明外史》本传：“忠不知何许人。洪武末，为锦衣卫指
挥使，百户。有非罪论死者，忠疏救。御史劾之。太祖曰：
‘忠率直无隐，为人请命，何罪为’？”并宥百户。寻为佥都
御史刘观所劾，调凤阳中卫指挥使。三十年，平羌将
军齐让征西南，无功，以忠为参将，从将军杨文讨之。
师旋，复官锦衣。建文元年，忠以都督奉敕总边兵三
万屯开平，悉简燕府护卫壮士从忠，听忠节制。又以
都督徐凯屯临清，耿𤩽屯山海，相为掎角。北平故有
永清左、右卫。忠调其左屯彰德，右屯顺德，约张昺、谢
贵、葛诚为内应，以图燕。燕王杀昺等起兵，忠率兵至
居庸关。关已夫守不得进，退保怀来。燕王度忠必争
居庸，率精兵八千，卷甲倍道趋怀来。获谍者，言忠谓
将士：“尔等家在北平者，并为燕屠灭，盍努力复仇，报
国恩！”燕王急令其家人张故旗帜为前锋，呼其父兄
子弟相问劳。诸将咸喜曰：“我家固亡恙，宋总兵欺我。”
倒戈走。忠仓卒布阵，未成列，燕王一麾渡河，鼓噪进，
忠败，死之。忠之守怀来也，都指挥余瑱、彭聚、孙泰与
俱。及战，瑱被执，不屈死。泰中流矢，血被甲，裹创力斗，
与聚俱陷阵亡。当是时，诸将校为燕所俘者百馀人，
皆不肯降以死，惜姓名多不可考。福王时，赠忠寿昌
伯，谥“壮愍”；瑱东阳伯，谥“翼愍”；“泰”象山伯，谥“勇愍”；聚左
都督。